РЕШЕНИЕ НА СЪВЕТА
от 23 септември 2013 година
за отпускане на дневни надбавки и възстановяване на пътни разходи на членовете на Европейския икономически и социален комитет и техните заместници
(2013/471/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 301, трета алинея от него,
като има предвид, че:
(1)
С Решение 81/121/ЕИО на Съвета (1) бяха определени правила за отпускане на дневни надбавки и възстановяване на пътни разходи на членовете на Икономическия и социален комитет („Комитета“), техните заместници и експертите.
(2)
В своята резолюция от 10 май 2012 г. (2) Европейският парламент отбеляза, че Бюрото на Комитета е решило да предприеме реформа на системата за възстановяване на разходите на членовете на Комитета и на техните заместници.
(3)
На 12 октомври 2012 г. Комитетът поиска Съветът да приеме ново решение за отпускане на дневни надбавки и възстановяване на пътни разходи на членовете на Комитета и на техните заместници и за отмяна и замяна на Решение 81/121/ЕИО.
(4)
Размерът на дневните надбавки, изплащани на членовете на Комитета и на техните заместници, следва да бъде адаптиран. Следва да се предвиди също система за възстановяване на транспортните разходи въз основа на действителните разходи, както и за надбавки, с които да се компенсира времето, посветено от членовете и техните заместници на изпълнението на функциите им, и свързаните административни разходи.
(5)
На равнището на Комитета следва да бъдат определени подробни правила, когато е целесъобразно, във връзка с предоставянето на надбавки,възстановяването на пътни разходи и за определяне на таваните за възстановяване на пътни разходи.
(6)
За да се гарантира адекватна степен на последователност за членовете на Комитета и техните заместници, следва да бъдат предвидени преходни правила.
(7)
Поради това Решение 81/121/ЕИО следва да бъде отменено,
ПРИЕ НАСТОЯЩОТО РЕШЕНИЕ:
Член 1
Членовете на Икономическия и социален комитет („Комитета“) и техните заместници (наричани заедно „бенефициентите“) имат право на дневни надбавки за дните, предвидени за заседания, на възстановяване на пътни разходи и на надбавки за разстояние и продължителност в съответствие с настоящото решение.
Член 2
1. Дневните надбавки за бенефициенти, които присъстват на заседания, са в размер на 290 EUR.
Комитетът може да вземе решение за увеличаване на дневните надбавки с максимум 50 %:
а)
когато даден бенефициент, надлежно поканен на едно или повече заседания, е длъжен да плаща за нощувка на мястото на заседанието преди първото заседание и след последното заседание; или
б)
в случай че мисията е извън Брюксел, когато цените в избраните за настаняване на бенефициентите хотели надвишават 150 EUR за нощувка.
2. Дневни надбавки могат да се изплащат на бенефициентите за най-много два дни в периода между две заседания, когато тези надбавки представляват по-малка сума от сумата при възстановяването на пътните разходи, които в противен случай биха възникнали за бенефициента, ако пътува обратно между тези две заседания.
Член 3
Пътните разходи на бенефициентите се възстановяват на базата на действително направените разходи. Комитетът определя подходящи тавани за възстановяване на разходите с цел да се гарантира, че неговите разходи, свързани с пътните разноски, не надхвърлят равнището, определено в неговия гласуван годишен бюджет.
Член 4
Бенефициентите имат право на надбавки за разстояние и продължителност. В случай на пътувания между мястото на пребиваване на бенефициента и Брюксел бенефициентът има право на надбавки във връзка с едно пътуване до Брюксел и едно пътуване от Брюксел по отношение на всяка една работна седмица на Комитета.
Член 5
Комитетът приема подробни разпоредби за прилагане на членове 2, 3 и 4 до 16 януари 2014 г.
Член 6
Надбавката за разстояние, посочена в член 4, се изчислява, както следва:
а)
за частта от пътуването до 50 km: 15 EUR;
б)
за частта от пътуването от 51 km до 500 km: 0,08 EUR/km;
в)
за частта от пътуването от 501 km до 1 000 km: 0,04 EUR/km;
г)
за частта от пътуването от 1 001 km до 3 000 km: 0,02 EUR/km;
д)
за частта от пътуването над 3 000 km: без надбавки.
Член 7
Надбавката за продължителност, посочена в член 4, се изчислява, както следва:
а)
за пътуване с обща продължителност от 2 до 4 часа: сума, равна на една осма от дневната надбавка, предвидена в член 2;
б)
за пътуване с обща продължителност от 4 до 6 часа: сума, равна на една четвърт от дневната надбавка, предвидена в член 2;
в)
за пътуване с обща продължителност повече от 6 часа, при което не се налага нощувка: сума, равна на половината от дневната надбавка, предвидена в член 2;
г)
за пътуване с обща продължителност повече от 6 часа и при което се налага нощувка: сума, равна на дневната надбавка, предвидена в член 2, при условие че бъдат представени оправдателни документи.
Член 8
1. Като преходна мярка и при спазване на параграф 2 от настоящия член бенефициентите могат да поискат Решение 81/121/ЕИО на Съвета да продължи да се прилага за тях до края на техния мандат, който изтича на 20 септември 2015 г.
2. При прилагането на параграф 1 от настоящия член Комитетът може да реши да приложи намаление спрямо сумите, посочени в Решение 81/121/ЕИО.
Член 9
Всяка година до 30 април Комитетът представя на Европейския парламент и на Съвета подробен доклад относно възстановяването на пътните разходи и изплащането на надбавките на бенефициентите за предходната година. В доклада се съдържат данни за броя бенефициенти, броя пътувания, дестинациите, пътната класа и направените и възстановени пътни разходи, както и изплатените надбавки.
Член 10
До 16 октомври 2015 г. Комитетът представя на Съвета доклад за оценка на прилагането на настоящото решение, и по-специално на неговото отражение върху бюджета.
Този доклад за оценка съдържа елементите, даващи възможност на Съвета при необходимост да определя надбавките на бенефициентите.
Член 11
Без да се засяга член 8, параграф 1, Решение 81/121/ЕИО се отменя, считано от 15 октомври 2013 г.
Член 12
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 23 септември 2013 година.